SET พรุ่งนี้ทรงตัวในกรอบ เชื่อยังมีแรงหนุนทิกเกอร์ฟันด์
บล.เอเชีย พลัส มองแนวโน้มการลงทุนในวันพรุ่งนี้ (7 ส.ค.58) เชื่อว่าดัชนีน่าจะแกว่งตัวในกรอบ พร้อมให้แนวรับ 1,428 จุด ส่วนแนวต้าน 1,440 จุด
6 ส.ค. 2558

นายประกิต สิริวัฒนเกตุ ผู้จัดการฝ่ายกลยุทธ์การลงทุน บล.เอเชีย พลัส เปิดเผยถึงตลาดหุ้นไทยวันนี้ (6 ส.ค.) อยู่ในภาวะซึมๆ แต่ไม่ได้มีสัญญาณลบที่รุนแรง โดยปัจจัยที่ส่งผลต่อตลาดน่าจะเป็นเรื่องของการที่กระทรวงพาณิชย์ ปรับลดคาดการณ์การส่งออกของไทยในปี 58 เป็นติดลบ 3% จากเดิมที่คาดโตได้ 1.2% อันเป็นผลมาจากเศรษฐกิจโลกที่ยังไม่ฟื้นตัวเท่าที่ควร และดัชนีความเชื่อมั่นผู้บริโภคเดือนก.ค.ปรับตัวลดลงอย่างต่อเนื่องเป็นเดือนที่ 7 ต่ำสุดในรอบ 14 เดือน ประกอบกับราคาน้ำมันน่าจะมีโอกาสปรับตัวลงต่อ
อย่างไรก็ตาม เชื่อว่าตลาดหุ้นไทยยังมีแรงหนุนจากความคาดหวังของทิกเกอร์ฟันด์ ที่ขณะนี้อยู่ในช่วงของการเสนอขาย โดยเชื่อว่าแรงซื้อดังกล่าวจะเข้ามาหนุนตลาดในช่วงสัปดาห์หน้า ส่วนตลาดหุ้นในภูมิภาคอื่นๆเคลื่อนไหวทั้งในแดนบวกและลบ โดยให้ติดตามตัวเลขการจ้างงานนอกภาคเกษตรและอัตราการว่างงานของสหรัฐฯที่จะเปิดเผยข้อมูลในวันศุกร์นี้
แนวโน้มการลงทุนในวันพรุ่งนี้ (7 ส.ค.58) เชื่อว่าดัชนีน่าจะแกว่งตัวในกรอบ พร้อมให้แนวรับ 1,428 จุด ส่วนแนวต้าน 1,440 จุด
 
หลักทรัพย์ที่มีมูลค่าการซื้อขายสูงสุด 5 อันดับแรก
ADVANC ปิดที่ 240.00 บาท ลดลง 4.00 บาท
PK ปิดที่ 7.05 บาท เพิ่มขึ้น 1.25 บาท
PTT ปิดที่ 316.00 บาท ลดลง 3.00 บาท
AJD ปิดที่ 1.28 บาท เพิ่มขึ้น 0.18 บาท
ASEFA ปิดที่ 5.40 บาท ลดลง 0.55 บาท
 
ที่มา: สำนักข่าวอินโฟเควสท์